Source: https://kapo.ee/et/content/riigivastased-kuriteod.html
Timestamp: 2018-03-25 03:04:44+00:00

Document:
13. juunil mõistis Harju maakohus süüdi Kaitsepolitseiameti endise töötaja Aleksandr Gontšarovi KarS § 241 lg 1 järgi riigisaladusele ebaseadusliku juurdepääsu võimaldamises. Kohtuotsuse kohaselt viis 2011 a septembri lõpus pensionile siirdunud Gontšarov 2011. a septembri jooksul Kaitsepolitseiameti turvaalalt välja teenistusülesannete täitmisega seoses tema valduses olnud riigisaladust sisaldavaid dokumente ja andmekandjaid. Ta hoidis neid väljaspool turvaala endale kuuluvates korterites Tallinnas ning võimaldas sellega ebaseadusliku juurdepääsu kõrvalistele isikutele, kellel puudub riigisaladusele juurdepääsu luba ja teadmisvajadus. Kohus määras Gontšarovile karistuseks kaks aastat ja neli kuud vangistust, millest koheselt tuleb ära kanda kuus kuud. Ülejäänud karistust täitmisele ei pöörata, kui ta katseajal kahe aasta ja kuue kuu jooksul ei pane toime uut tahtlikku kuritegu.
18. veebruaril mõistis kohus süüdi 32-aastase Eesti kodaniku Maksim Gruzdevi KarS § 235 1 järgi. M. Gruzdev mõisteti süüdi salajaste suhte loomises ja pidamises Venemaa eriteenistusega, mis oli suunatud Eesti julgeolekuasutuste tegevuse kahjustamisele. Venemaa eriteenistus värbas Gruzdevi 2013. aasta teisel poolaastal Venemaa territooriumil Pihkva oblastis. Gruzdev edastas alates sellest ajast kuni tema kinnipidamiseni 2015. aasta oktoobris Venemaa eriteenistusele infot muuhulgas ka Kaitsepolitseiameti töötajate tegevusest ning osales Venemaa eriteenistuse agentuur-operatiivtöös. Kohus mõistis Gruzdevile karistuseks neli aastat vangistust.
2015. aasta oktoobris mõistis kohus süüdi 21-aastase Eesti kodaniku Aleksandr Rudnevi KarS § 235 1 järgi ehk salajaste suhte loomises ja pidamises Venemaa eriteenistusega. Venemaa eriteenistus värbas A. Rudnevi salajasele koostööle 2013. aasta kevadel Venemaal Pihkva oblastis ning infot jõudis Rudnev Venemaa eriteenistusele edastada kuni tema kinnipidamiseni 2015. aasta märtsis. Süüdistuse järgi edastas Rudnev võõrriigi eriteenistusele vaatlusandmeid Eesti kaitseväelaste tegevusest Lõuna-Eestis ning andmeid Lõuna prefektuuri piirivalvekordonite ja teenistuskohtade kohta. Kohus mõistis Rudnevile riigivastase kuriteo eest karistuseks kaheaastase vangistuse.
2015. aasta oktoobris mõistis kohus süüdi 42-aastase määratlemata kodakondsusega Pavel Romanovi KarS § 233 järgi, kes asus Venemaa eriteenistusega salajasele koostööle 1994. aastal Venemaal Pihkva oblastis. Koostööd Venemaa eriteenistustega tegi ta kuni 2015. aasta veebruarini, mil ta kuriteos kahtlustatavana kinni peeti. Romanov edastas võõrriigi eriteenistustele teavet Eesti sõjalise kaitsevõime, Eesti riigipiiri kaitsmise ning õiguskaitseasutuste töötajate tööülesannete kohta. Kohus mõistis Romanovile karistuseks neli aastat ja kümme kuud vangistust, millest koheselt kuulub ärakandmisele üks aasta ja kümme kuud.
Kaitsepolitseiameti endine juhtivspetsialist Vladimir Veitman mõisteti 2013. a kohtus süüdi KarS § 232 lg 1, § 241 lg 1 ja § 243 järgi kvalifitseeritavate kuritegude toimepanemises. V.Veitman abistas Vene Föderatsiooni Välisluureteenistuse ülesandel tegutsevaid isikuid (sh Valeri Zentsovi ja Nikolai Jermakovi) Eesti Vabariigi iseseisvuse ja sõltumatuse vastu suunatud vägivallata tegevuses ning kogus edastamise eesmärgil ja edastas neile Eesti Vabariigi riigisaladust ja asutusesiseseks kasutamiseks tunnistatud teavet. Samuti võimaldas V.Veitman kõrvalistele isikutele ebaseaduslikku juurdepääsu Eesti Vabariigi riigisaladusele. Kohus karistas V.Veitmani 15 aasta pikkuse vangistusega ning mõistis tsiviilhagi katteks riigi kasuks välja 65 520,01 eurot.

References: § 241
 Kohus 
 kohus 
 § 235
 Kohus 
 kohus 
 § 235
 Kohus 
 kohus 
 § 233
 Kohus 
 § 232
 § 241
 § 243
 Kohus